贈成雷師
作者：俞德鄰
朝代：宋

paragraphs: 妖氛塞乾坤，乘罅毒黔首。
膏肓不可鍼，靈文洩樞斗。
雷師爛柯仙，造化默授受。
捕蛟笞鬼神，宛似彌明叟。
雷霆指顧間，雲雨翻覆手。
携詩走江湖，萬里屈伸肘。
平生劉伯龍，貽笑今已久。
誰能煩律令，三揖費蕉柳。
嗟嗟世涂艱，魑魅白晝吼。
藍色雜曼膚，睒眒眩妍醜。
我欲掃除之，荒郊乏荆帚。
何當襲師術，轟霆震枯朽。
坐使四海清，物物躋仁壽。